Dacia a depăşit anul trecut, pentru prima dată, pragul de 5 miliarde de euro ca cifră de afaceri. Este o creştere cu peste 11% faţă de 2016.

Profitul constructorului autohton, înainte de impozitare, a crescut cu 9% - până la 120 de milioane de euro. Rezultatele bune au fost influenţate de exporturile de autovehicule şi componente auto.

Vânzările în afara ţării reprezintă peste 92% din totalul vânzărilor mărcii româneşti, iar principala piaţă este Franţa.

Trendul s-ar putea păstra şi anul acesta, pentru că cifrele de pe primul trimestru arată bine. Uzina de la Mioveni a înregistrat o creştere a producţiei de 2% faţă de aceeaşi perioadă a anului trecut, la peste 85.000 de unităţi. Dacă se în calcul un preţ mediu de 15.000 de euro, atunci producţia din primele 3 luni are o valoare de piaţă de aproape 1,3 miliarde de euro.

După cifra de afaceri înregistrată anul trecut, Dacia este cea mai mare companie privată din România, dar acest lucru e posibil pentru că Petrom operează în ţara noastră prin 2 companii. Dacă încasările celor 2 entităţi ar fi adunate, constructorul auto ar pierde prima poziţie.